Danny Yanga

**Danny Yanga** (☆ 3 di yanüari 1983 na Aruba) ta un kantante, aktor, presentadó, i modelo di Kòrsou. E ta internashonalmente konosí pa su karera den teatro musikal, en partikular na Oropa.

## Bida i karera
Danny Yanga a nasé na Aruba, pero a pasa gran parti di su hubentut na Kòrsou. Durante su formashon musikal, el a tuma lès di kanto na Sentro Kultural Kòrsou i serka vários coach vokal. El a kuminsá su karera komo integrante di e bandanan Doble-R i Magic Sound. 

### Karera teatral

Na e edat di diesnuebe aña, Yanga a bai Hulanda, kaminda desde 2004 el a mustrá su talento di kanto i baile den e musikal *The Lion King* di Joop van de Ende Theatre Productions. Poko despues el a logra e ròl prinsipal di Simba den e musikal aki, ròl ku el a sigui interpretá tambe na Bélgika i Alemania. 

Den e temporada 2006-2007, el a aparesé komo e spantapara den e musikal *The Wiz*. Ademas, el a partisipá den e gira na 2008, *Hollywood in Concert* di e Orkestra di Forsa Aereo Hulandes, huntu ku, entre otro, e kantantenan hulandes Anita Meyer i Lee Towers. 

#### Karera solo
Despues di a pasa diesdos aña den teatro musikal internashonal, Yanga a regresá Kòrsou. Banda di su trabou teatral, el a haña éksito komo artista solo, spesialisá prinsipalmente den intepretashon di covers. Su éksito a habri kaminda pa kolaborashonnan riba esenario ku kantantenan internashonal manera Vanessa Williams, Michael Bolton i Andrea Boccelli, i presentashonnan na lugánan manera Puerto Rico, Venezuela, Miami, Hollywood i India. 

Na Kòrsou, el a produsí i presentá varios show grandi na World Trade Center Kòrsou, entre otro *Viva Las Vegas* (2009) i *Colors of My World* (2010). Segun Yanga mes, su inspirashon riba esenario ta bin prinsipalmente di Michael Jackson i Shirley Bassey. 

Komo kantante i kompositor, Yanga a partisipá varios bes na Festival di Tumba di Kòrsou, yegando di termina regularmente entre e tumberonan faborito pa bai ku e título di Rei di Tumba.

Na 2017, huntu ku Izaline Calister, el a presta su bos den e pelíkula di animashon pa mucha *Tooby i porkeria den mondi*, un produkshon realisá ku sosten di sponsor grandi manera CCG, MCB i Stichting Johannes Bosco.

### Otro aktividatnan
Pa medio di un akademia ku el a manehá, Yanga tabata enfoká riba stimulá hóbennan pa ekspresá i desaroyá tur aspekto di nan talento musikal. Su ambishon ta pa lanta nivel di entretenimentu na Kòrsou, pa duna e públiko lokal i internashonal akseso na produkshonnan di kalidat altu, i pa ofresé artistanan hoben un plataforma pa ekshibí i desaroyá nan talento.

Yanga tabata anfitrion di e programa di televishon musikal *Video Zoo* riba Telecuracao, i tambe a presentá un programa di radio dirigí na mucha. Durante su karera el a gana varios premio komo kantante na Kòrsou i na Hollywood, i algun di su produkshonnan musikal a yega na promé lugá na diferente radio emisora den Karibe Hulandes.

Banda di su karera musikal, e ta aktivo komo modelo freelance. El a bira Modelo Maskulino di Kòrsou na 2002, i Modelo Maskulino di Mundu na Hollywood na 2001. Den e sertamen Mr. Intercontinental na Alemania el a keda di dos, i den Mr. International na India el a keda di kuater.

Desde 2024, Yanga e ta forma parti di "Grupo Musikal Zebe".

## Diskografia
### Singles
* *Mi Amor A Kumisá Di Nobo*
* *O, Danki Mi Dios*
* 
### CD/Album
* *Dun' É Su Sòpi Mondongo* (Festival di Tumba di Kòrsou 2002)
* *Musical Top 40* (2011)
* *Danny Yanga*

## Link eksterno
* Danny Yanga riba Discogs
* Fragmento di ''Hollywood in Concert'', video via Youtube